Bosanski oštrodlaki gonič - barak

**Bosanski oštrodlaki gonič - barak** je bosanskohercegovačka autohtona pasmina psa, prvenstveno namijenjena za lov na krupnu i sitnu divljač. Glavne osobine psa su temperamentnost, hrabrost i upornost. Veoma je dobrog karaktera, otporan i tvrd u teškim uslovima lova na bosanskohercegovačkim planinama. Dobar je, istrajan i uporan gonič, sa srednje visokim do dubokim glasom. Barak je snažan pas, duge i srednje široke glave. Ima dugu i čekinjastu dlaku, koja se sastoji od dva sloja. Osnovne boje su mu pšenično žuta, žutocrvena, zemljanosiva i tamnosiva.

## Historija 
Barak je 19. 06. 1965. registriran u F.C.I. (Međunarodnoj kinološkoj federaciji) pod imenom Ilirski gonič. Pod nazivom "bosanski oštrodlaki gonič - barak", pojavljuje se od 15. januara 1973, kada je pod brojem 155 upisan u VI FCI grupi, sa danas važećim standardom.
U prošlosti je bio lovački pas bosanskih plemića.

Postoje veoma stari pisani dokumenti koji opisuju pse oštre dlake na području Balkana. U Lovačkom listu br. 12. iz 1998. uvaženi prof. dr. Avdo Sofradžija iznosi nekoliko tema o bosanskim kerovima, te u ovom broju obrađuje bosanskog kostrušavog kera navodeći referentnu literaturu, tj. navode iz knjige o bosanskim kerovima čiji je autor Franc Laska, austrijski oficir na službovanju u Bosni. Laska je detaljno opisao te pse i vršio mjerenja pasa u raznim okruzima u Bosni. Oštrodlakog kera nazivao je bosanski kostrušavi ker. Laska navodi da su ga Turci nazivali barak (što je srodno sa nazivom brakirac) dakle gonič, a na arapskom jeziku barak doslovce znaći munja. Laska kao dokaz podastire pisani dokument o baraku iz 1683. godine i sam Laska (koji je u Bosni prakticirao lov) opisuje barake kao hrabre, tvrde i pouzdane goniče.

Uslijed ratnih dešavanja brojno stanje pasmine je smanjeno. U Bosni postoji izreka: "Dobar barak - sto dukata!"

## Opći izgled 
Barak je snažan pas sa dugom i čekinjastom dlakom, duge i srednje široke glave, izraženih i gustih obrva, temperamentan, ozbiljnog - strogog izraza, uporan i hrabar. Iz važećeg standarda koji se koristi pri ocjenjivanju na izložbama mogu se naglasiti karakteristike bosanskog baraka kako slijedi.
**Veličina**: Visina baraka je 46–56&nbsp;cm, idealno 52&nbsp;cm, a dužina trupa mora biti veća od visine grebena za 10%. Težina je 16–24&nbsp;kg, idealno 20&nbsp;kg. Ženke su nešto manje od mužjaka.
**Glava**: potiljna kost je izražena, čelo neznatno ispupčeno, stop blago izražen, nosnik prav. Njuška je snažna i pravougaona, obrasla gustim brkovima i bradom, a gledano odozgo, srednje široka i sužava se prema nosu. Njuška je nešto duža od lobanje. Ukupna dužina glave je 20–25&nbsp;cm.
**Nos**: Nosna pečurka je široka, nozdrve široke, duboko razvijene, crne ili zatvorenosmeđe – kestenjste boje.
**Usne**: Duboko pripijene i nešto mesnatije.
**Zubalo**: Makazasto i potpuno, zubi jaki.
**Oči**: Krupne, ovalne, kestenjaste boje, pametnog i veselog izraza.
**Uši**: Visoko postavljene, srednje veličine. Prema vrhu su tanje i zokružene, pravo vise, nešto punije.
**Vrat**: Prijelaz u potiljnom dijelu je izražen i koso na trup usađen. Snažan, srednje širok, a prema grudima se povećava. Koža je pripijena, elastična, na cijeloj površini odlakana.
**Trup**: Leđna linija se blago spušta od grebena prema sapima. Greben je srednje izražen. Leđa su široka i mišićava, slabinski dio kratak i mišićav. Sapi su blago nategnute i široke (naročito kod ženki). Kukovi malo primjetni.
**Grudni koš**: Dug, srednje širok, slabo zaobljen i dubok bar do laktova. Prsa srednje široka.
**Rep**: Srednje visoko postavljen, u korjenu deblji, prema vrhu se sužava i dopire do skočnog zgloba ili ga malo prelazi. Nošen je nešto malo nagore, povijen i dobro odlakan.
**Prednje noge**: Pravilnih stavova gledano sa strane i sprijeda. Plećke duge, kose i mišićave. Nadlaktica duga i mišićava. Lakat umjereno priljubljen. Nadlaktica i podlaktica treba da sklapaju ugao od 90 stepeni. Podlaktica je vertikalna, mišićava i prava, sa jakim kostima. Šaplje je slabo primjetno. Došaplje je vertikalno i blago nagnuto do 10 stepeni i kratko. Šape mačje, skupljene, sa punim i tvrdim tabanima i jakim dobro pigmentiranim noktima.
**Zadnje noge**: Pravilnog stava gledano sa strane i otpozadi. Butine su srednje duge, široke i mišićave. Potkoljenica je jaka, duga, kosa i mišićava. Skočni zglob snažan i dobro postavljen. Došaplje je vertikalno, kratko i snažno. Zadnje šape su, nešto, duže od prednjih. Hod je izdašan i siguran. 
**Koža**: Srednje debela, elastična, pripijena, dobro pigmentirana i dobro odlakana. 
**Dlaka**: Duga, oštra i rastresito stršeća, sa gustom podlakom.
**Boja**: Osnovna boja je pšenično žuta, žutocrvena, zemljanosiva i tamnosiva. Često sa bijelim povšinama po glavi u obliku lise, nosniku, podvratku, grudima, donjim djelovima nogu ili na vrhu repa. Osnovne boje mogu biti kombinovane – dvobojni ili trobojni psi.

**Lakše mane**: 
*Slabije izražena neproporcionalnost pojedinih dijelova tijela;
*Slaba struktura skeleta;
*Slaba muskulatura;
*Preduga i preteška glava;
*Klještasto zubalo;
*Slabija pigmentacija očiju i vidljivih sluzokoža;
*Naborane i odstojeće uši;
*Podgušnjak slabije izražen;
*Nepravilnost u stavovima i uglovima nogu;
*Preširoke ili preplitke grudi;
*Blago ulegnuta ili izbačena leđa;
*Zaperci.
**Diskvalifikacijske mane**: 
*Agresivan ili plašljiv pas;
*Atipična, izrazito neplemenita glava;
*Nesrazmjernost između pojedinih djelova tijela, naročito između visine i dužine tijela;
*Depigmentacija nosa i vidljivih sluzokoža;
*Degenerativne pojave na zubima (podgrizač, predgrizač, nedostatak zuba) i spolnim organima;
*Suviše svijetle, riblje oči;
*Naročito jako izraženo "O" i "X" stavovi nogu;
*Visine i dužine nedovoljne ili pretjerane;
*Iskrivljen ili uvrnut rep;
*Preduga, mehka, talasasta i kovrdžava dlaka;
*Sve druge boje osim navedenih, naročito čokoladna i crna.

## Temperament 
Barak je hrabar i uporan pas živahnog temperamenta i odličnog karaktera. Sve navedene fizičke osobine, a naročito karakteristike temperamenta, omogućile su da ovaj pas predstavlja jednu od najboljih i najpopularnijih pasmina lovačkih pasa goniča u Bosni i Hercegovini ali i šire.

## Reference 
## Vanjski linkovi 
* Barak
* Kinološki klub "Bosanski ostrodlaki gonic - BARAK"

Kategorija:Rase pasa
Kategorija:Bosanskohercegovačke autohtone pasmine